ការយល់ដឹងពីលទ្ធផល​តេស្តពិនិត្យមាត់ស្បូនរបស់អ្នក

ក្រដាស​ណែនាំនេះជួយអ្នកឱ្យយល់ដឹងពីលទ្ធផល​​តេស្ត​ពិនិត្យ​មាត់​ស្បូនរបស់អ្នក។

វេជ្ជបណ្ឌិត ឬគិលានុបដ្ឋាករបស់អ្នក​នឹងពិភាក្សាអំពីលទ្ធផល​របស់​អ្នក ហើយនិងជំហាន​បន្ដ​បន្ទាប់​ជាមួយអ្នក។

នេះគឺជាពេលវេលាដ៏ល្អមួយដើម្បីសួរសំណួរណាមួយ ឬប្រាប់ពួកគេ​ឱ្យបានដឹងប្រសិនបើអ្នកមានអារម្មណ៍ខ្វល់ខ្វាយ​អំពីលទ្ធផល​របស់អ្នក។

# តើការធ្វើតេស្តពិនិត្យមាត់ស្បូនរកមើលអ្វីខ្លះ?

ការធ្វើតេស្តពិនិត្យមាត់ស្បូន រកមើលការឆ្លងវីរុស human papillomavirus (HPV)។

វីរុស HPV គឺកើតមានជាទូទៅណាស់ ដោយ​មនុស្សជាច្រើន​មាន​វានៅក្នុង​ដំណាក់​កាល​ណា​មួយ​នៃ​ឆាកជីវិត​របស់ពួកគេ ហើយ​មិនដែលដឹងពីវាទេ ដោយព្រោះជាធម្មតាមិនមាន​រោគសញ្ញា​អ្វី​ទាំង​អស់។

ប៉ុន្តែប្រសិនបើវីរុស HPV ស្ថិតនៅក្នុងខ្លួនយើងអស់រយៈពេលយូរ​អង្វែង វាអាចបង្កបញ្ហានានាដែលអាចនាំឱ្យកើតជំងឺ​មហារីកមាត់​ស្បូន។ ជាធម្មតាវាត្រូវចំណាយពេលពី 10 ទៅ 15 ឆ្នាំ។

# តើលទ្ធផល​​តេស្តរបស់ខ្ញុំមានន័យយ៉ាងណាដែរ?

វេជ្ជបណ្ឌិត ឬគិលានុបដ្ឋាករបស់អ្នក នឹងនិយាយជាមួយអ្នកអំពី​លទ្ធផល​តេស្តពិនិត្យមាត់ស្បូនរបស់អ្នក ហើយនឹងឆ្លើយសំណួរណា​មួយ​ដែលអ្នកមាន។

# ការយល់ដឹងពីលទ្ធផលតេស្តរបស់អ្នក

ទាំងនេះគឺជាលទ្ធផលដែលអាចកើតមាន ហើយថាតើវាមានន័យ​យ៉ាង​ណាដែរ។

### ត្រឡប់ទៅពិនិត្យឡើង​វិញ​ក្នុងរយៈពេល 5 ឆ្នាំ

គ្មានវីរុស HPV ត្រូវបានរកឃើញនៅក្នុងសំណាក​របស់អ្នកទេ​។

ការ​ធ្វើតេស្តបន្ទាប់របស់អ្នកគឺក្នុងរយៈពេល 5 ឆ្នាំ​ក្រោយ​។ អ្នកនឹងត្រូវបានគេ​រំលឹក3 ខែ មុនពេលដល់កំណត់​ការធ្វើតេស្ត​បន្ទាប់​របស់អ្នក។

### វិល​​ត្រឡប់ទៅពិនិត្យ​ឡើង​​វិញ​ដើម្បី​យក​សំណាកមួយផ្សេងទៀត ដែលប្រមូល​ដោយអ្នកផ្តល់សេវាកម្មថែទាំសុខភាពរបស់អ្នក។

អ្នកជ្រើសរើសប្រមូលយកសំណាកដោយខ្លួនឯងសម្រាប់ការធ្វើតេស្តរបស់អ្នក ហើយវីរុស HPV ត្រូវបានរកឃើញនៅក្នុង​សំណាក​ប្រមូល​ដោយខ្លួនឯងរបស់អ្នក។

អ្នកនឹងត្រូវបានស្នើសុំឱ្យត្រឡប់ទៅជួបវេជ្ជបណ្ឌិត ឬគិលានុបដ្ឋាក​របស់អ្នក​វិញ​។ ពួកគេនឹងប្រមូលសំណាកមួយទៀត ដែលរួមមានកោសិកា​មាត់​ស្បូន។ អ្នកមិនអាចប្រមូលសំណាកនេះដោយខ្លួនឯងបានទេ។

### ធ្វើតេស្តម្តងទៀតក្នុងរយៈពេល 12 ខែ​ក្រោយ​

វីរុស HPV ត្រូវបានរកឃើញនៅក្នុងសំណាករបស់អ្នក ប៉ុន្តែរាងកាយ​របស់​​អ្នកប្រហែលជាអាចសម្អាត​បំបាត់​វាដោយខ្លួនឯងបាន។ វាមានសុវត្ថិភាព​ទេ​សម្រាប់អ្នកក្នុងការរង់ចាំ 12 ខែ មុនពេលអ្នក​ត្រូវ​ធ្វើ​តេស្តម្តងទៀត។

### ធ្វើតេស្តពិនិត្យមាត់ស្បូនម្តងទៀត ព្រោះលទ្ធផលតេស្ត​មិនច្បាស់​លាស់

មន្ទីរពិសោធន៍មិនអាចសម្រេចបានលទ្ធផលពីសំណាករបស់អ្នកទេ។ នេះមិនមានន័យថា មានអ្វីដំណើរខុសពីធម្មតា​នោះទេ។​

សូម​កក់ទុកដើម្បីធ្វើតេស្តរបស់អ្នកម្តងទៀតក្នុងរយៈពេល 6 ទៅ 12 សប្តាហ៍ក្រោយ​។

### បញ្ជូនបន្តទៅគ្រូពេទ្យឯកទេស

វីរុស HPV ត្រូវបានរកឃើញនៅក្នុងសំណាករបស់អ្នក ហើយប្រភេទ​នៃ​ការ​ឆ្លងវីរុស HPV ត្រូវការការ​ធ្វើតេស្ត ឬការព្យាបាល​បន្ថែម​ទៀត។ វេជ្ជបណ្ឌិត ឬគិលានុបដ្ឋាករបស់អ្នក នឹងបញ្ជូនបន្តអ្នកទៅគ្រូពេទ្យ​ឯកទេសដើម្បីធ្វើតេស្តមួយផ្សេងទៀត។

# ត្រូវការព័ត៌មានបន្ថែមឬ?

ប្រសិនបើអ្នកត្រូវការព័ត៌មានបន្ថែម សូមពិគ្រោះជាមួយវេជ្ជបណ្ឌិត គិលានុបដ្ឋាក ឬបុគ្គលិកថែទាំសុខភាព, សូមចូលមើល​គេហទំព័រwww.health.gov.au/NCSP ឬទូរ​សព្ទ​ទៅលេខ 1800 627 701។

សម្រាប់ជំនួយជាភាសារបស់អ្នក អ្នកអាចទូរសព្ទទៅសេវាកម្ម​បកប្រែភាសាសរសេរ និងបកប្រែផ្ទាល់មាត់ (TIS National) តាមលេខ 131 450។

សូមចូលទៅកាន់គេហទំព័រ www.health.gov.au/NCSP-multicultural សម្រាប់​ព័ត៌មាន​​ដែលបានបកប្រែរួច។